KOMMISSIONENS FORORDNING (EF) Nr. 206/96 af 2. februar 1996 om ændring af forordning (EF) nr. 97/95 om gennemførelsesbestemmelser til Rådets forordning (EØF) nr. 1766/92 for så vidt angår den minimumspris og det udligningsbeløb, der skal betales kartoffelavlere, samt til Rådets forordning (EF) nr. 1868/94 om en kvoteordning for produktionen af kartoffelstivelse

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1868/94 af 27. juli 1994 om en kvoteordning for produktionen af kartoffelstivelse (1), senest ændret ved forordning (EF) nr. 1863/95 (2), særlig artikel 8,

under henvisning til Rådets forordning (EØF) nr. 2503/88 af 25. juli 1988 om toldoplag (3), særlig artikel 18, og

ud fra følgende betragtninger:

Ved Kommissionens forordning (EF) nr. 97/95 (4), senest ændret ved forordning (EF) nr. 1949/95 (5), er der fastsat gennemførelsesbestemmelser til Rådets forordning (EØF) nr. 1766/92 (6), senest ændret ved forordning (EF) nr. 1863/95 (7), for så vidt angår den minimumspris og det udligningsbeløb, der skal betales kartoffelavlere, samt til forordning (EF) nr. 1868/94 om en kvoteordning for produktionen af kartoffelstivelse;

produkter på toldoplag kan kun underkastes bestemte behandlinger, der er nævnt i artikel 28, stk. 4, i Kommissionens forordning (EØF) nr. 3665/87 (8), senest ændret ved forordning (EF) nr. 1384/95 (9); de behandlinger, der er tilladt ud over dem, der er nævnt i den pågældende artikel, er nøje fastlagt for hver enkelt sektor, som er berørt;

for at den forhåndenværende lagerkapacitet kan blive forvaltet bedre, bør det for anvendelsen af ordningen med forudbetaling af restitutioner fastsættes, at det for uforarbejdet stivelse, som er produceret og oplagret løst på lager eller i silo i en havn med henblik på udførsel, er tilladt på samme lager eller i samme silo at oplagre flere produktpartier, som henhører under samme underposition i nomenklaturen for eksportrestitutioner; denne mulighed bør dog kun gælde for EF-produkter;

den graduering af sanktionerne, der er fastsat i artikel 16, stk. 1, i forordning (EF) nr. 97/95, bør revideres på baggrund af den told, som anvendes ifølge den nye fælles toldtarif;

i forordning (EF) nr. 97/95 er det fastsat, hvad der skal ske med delkvoter fra stivelsesproducerende virksomheder, der sammenlægges, afhændes eller ophører med handelsvirksomhed; det må undgås, at ændringer af delkvoter, som skyldes sammenlægning, sker på bekostning af kartoffelavlernes interesser; medlemsstaterne bør kunne uddele delkontingenter til andre stivelsesproducerende virksomheder end dem, der er direkte berørt af sammenlægningen;

de i denne forordning fastsatte foranstaltninger er i overensstemmelse med udtalelse fra Forvaltningskomitéen for Korn -

UDSTEDT FØLGENDE FORORDNING:

Artikel 1

I forordning (EF) nr. 97/95 foretages følgende ændringer:

1) Som artikel 15a indsættes:

»Artikel 15a

Hvis ubehandlet stivelse, der er fremstillet af en stivelsesproducerende virksomhed, oplagres løst under den procedure for toldoplag eller frizone, som gælder for forudbetaling af restitutionen, jf. Rådets forordning (EØF) nr. 565/80 (*), kan denne stivelse ud over at undergå de behandlinger, der er nævnt i artikel 28, stk. 4, i forordning (EØF) nr. 3665/87, blandes på samme oplagringssted med anden stivelse, der henhører under samme underposition i restitutionsnomenklaturen, forudsat at sidstnævnte stivelse har de samme tekniske kendetegn og opfylder betingelserne for ydelse af eksportrestitution, og at den også er undergivet den procedure, der er fastsat i forordning (EØF) nr. 3665/87 eller forordning (EØF) nr. 565/80.

(*) EFT nr. L 62 af 7. 3. 1980, s. 5.«

2) Artikel 16, stk. 1, affattes således:

»1. For de mængder, som efter artikel 14, stk. 1, andet afsnit, betragtes som afsat på det indre marked, opkræver den pågældende medlemsstat et beløb, der for uforarbejdet stivelse eller ethvert afledt produkt, som henhører under bilaget til Kommissionens forordning (EF) nr. 1518/95 (*) eller er omfattet af anvendelsesområdet for Kommissionens forordning (EF) nr. 1222/94 (**), er lig med et standardbeløb, der beregnes pr. ton uforarbejdet stivelse, og som svarer til den told i den fælles toldtarif, der gælder pr. ton stivelse under KN-kode 1108 13 00 i det produktionsår, hvor stivelsen eller det afledte produkt er fremstillet, forhøjet med 10 %.

(*) EFT nr. L 147 af 30. 6. 1995, s. 55.

(**) EFT nr. L 136 af 31. 5. 1994, s. 5.«

3) I artikel 17 indsættes som stk. 4:

»4. Hvis produktionen efter anvendelse af stk. 1, litra a), ophører i fabrikkerne under en eller flere stivelsesproducerende virksomheder, der er blevet sammenlagt, og der således opstår en alvorlig trussel mod den fortsatte avl af kartofler til stivelsesfremstilling i det område, der tidligere forsynede den eller disse stivelsesproducerende virksomheder, kan medlemsstaten:

- pålægge den virksomhed, der er blevet sammenlagt med en anden, at den til medlemsstaten overfører den delkvote, der oprindelig blev tildelt den virksomhed, hvis fabrikker i mellemtiden er ophørt med at procedure

- genuddele enhver kvote, der er overført ifølge første led, til eksisterende stivelsesproducerende virksomheder, der foranstalter stivelsesfremstilling i det berørte område.«

Artikel 2

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Den anvendes fra den 1. juli 1995.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 2. februar 1996.

På Kommissionens vegne

Franz FISCHLER

Medlem af Kommissionen

(1) EFT nr. L 197 af 30. 7. 1994, s. 4.

(2) EFT nr. L 179 af 29. 7. 1995, s. 1.

(3) EFT nr. L 225 af 15. 8. 1988, s. 1.

(4) EFT nr. L 16 af 24. 1. 1995, s. 3.

(5) EFT nr. L 187 af 8. 8. 1995, s. 6.

(6) EFT nr. L 181 af 1. 7. 1992, s. 21.

(7) EFT nr. L 179 af 29. 7. 1995, s. 1.

(8) EFT nr. L 351 af 14. 12. 1987, s. 1.

(9) EFT nr. L 134 af 20. 6. 1995, s. 14.